DĖL PANEVĖŽIO RAJONO SAVIVALDYBĖS TERITORIJOS ŠILUMOS ŪKIO SPECIALIOJO PLANO KEITIMO PATVIRTINIMO

2026 m. rugpjūčio 27 d. Nr. T2-
Panevėžys

 	Vadovaudamasi Lietuvos Respublikos vietos savivaldos įstatymo 16 straipsnio 1 dalimi,            33 straipsnio 3 dalies 5 punktu, Lietuvos Respublikos teritorijų planavimo įstatymo 20 straipsnio             4 dalimi, 21 straipsnio 2 dalies 2 papunkčiu, 30 straipsnio 8 ir 9 dalimis bei atsižvelgdama į Valstybinės teritorijų planavimo ir statybos inspekcijos prie Aplinkos ministerijos 2026 m. birželio 18 d. teritorijų planavimo dokumento patikrinimo aktą Nr. REG56465323, pateiktą TPDRIS – Teritorijų planavimo ir statybos informacinėje sistemoje TPS „Vartai“ (www.planuojustatau.lt; TPDRIS rengiamo TPD 
Nr. S-RJ-66-24-1256), Savivaldybės taryba n u s p r e n d ž i a:
         	1. Patvirtinti Panevėžio rajono savivaldybės teritorijos šilumos ūkio specialiojo plano keitimą (toliau – Specialusis planas) (pridedama). 
	2.  Paskelbti šį sprendimą savivaldybės interneto svetainėje.
            3. Patvirtintas Specialusis planas įsigalioja kitą dieną po jo įregistravimo ir paskelbimo Lietuvos Respublikos teritorijų planavimo dokumentų registre.
 
  	  Šis sprendimas per vieną mėnesį gali būti skundžiamas Panevėžio rajono savivaldybės tarybai (Vasario 16-osios g. 27, 35185 Panevėžys) Lietuvos Respublikos viešojo administravimo įstatymo nustatyta tvarka arba Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymų nustatyta tvarka.

Panevėžio rajono savivaldybės tarybai

SAVIVALDYBĖS TARYBOS SPRENDIMO „DĖL PANEVĖŽIO RAJONO SAVIVALDYBĖS TERITORIJOS ŠILUMOS ŪKIO SPECIALIOJO PLANO KEITIMO PATVIRTINIMO“ PROJEKTO AIŠKINAMASIS RAŠTAS

2026 m. rugpjūčio 11 d.
Panevėžys

1. Sprendimo projekto tikslai ir uždaviniai
            Šiuo Savivaldybės tarybos sprendimu siūloma patvirtinti Panevėžio rajono savivaldybės teritorijos šilumos ūkio specialiojo plano keitimą (toliau – Specialusis planas). Projektas rengtas, viešintas, derintas bei tikrintas automatizuotai TPDRIS – Teritorijų  planavimo ir statybos informacinėje sistemoje TPS „Vartai“ (www.planuojustatau.lt; TPDRIS rengiamo TPD                        Nr. S-RJ-66-24-1256). 
   2. Siūlomos teisinio reguliavimo nuostatos ir laukiami rezultatai
   Teisės aktų nustatyta tvarka bei vadovaujantis Lietuvos Respublikos teritorijų planavimo įstatymo 20 straipsnio 4 dalimi, 21 straipsnio 2 dalies 2 papunkčiu ir 30 straipsnio 8 ir 9 dalimis Savivaldybės tarybai priėmus sprendimą patvirtinti Specialųjį planą, Specialiojo plano sprendiniai bus privalomi visiems rengiamiems to paties ir žemesnio lygmens teritorijų planavimo dokumentams.
   Specialiuoju planu nustatomi ekonomiškai, techniškai ir aplinkosauginiu požiūriu pagrįsti aprūpinimo šiluma sprendiniai bei šilumos ūkio vystymo kryptys, nustatomos trys šilumos tiekimo teritorijos (zonos): centralizuoto šilumos tiekimo, konkurencinio šilumos tiekimo ir vietinio šilumos tiekimo.   
3. Lėšų poreikis ir šaltiniai  
Vadovaudamasi 2024 m. gruodžio 20 d. Viešojo pirkimo–pardavimo sutartimi Nr. S1-344 Specialųjį planą parengė UAB „Daugėla“. Paslaugų pirkimas buvo numatytas Savivaldybės administracijos 2024 metais vykdomų viešųjų pirkimų plane. Projekto parengimo paslaugos apmokėtos savivaldybės biudžeto lėšomis.
4. Kiti reikalingi pagrindimai, skaičiavimai ar paaiškinimai
Nėra.

